b'\n_START_ARTICLE_\nVarh\n_START_SECTION_\nZgodba\n_START_PARAGRAPH_\n1. dejanje: Ropotec pride k sosedu in prijatelju Ser\xc4\x8detu snubit Maliko za svojega ne\xc4\x8daka. Ta je do tak\xc5\xa1ne mere samozavesten in blebetav, da ga stric raj\xc5\xa1i po\xc5\xa1lje pro\xc4\x8d, sam pa razodene Ser\xc4\x8detu svoj namen: Malika in njegov ne\xc4\x8dak se menda ljubita in ... Ser\xc4\x8de je presene\xc4\x8den, Maliki ljubeznivo poo\xc4\x8dita, zakaj je pred njim, ki ji ho\xc4\x8de vse najbolj\xc5\xa1e, skrivala svoje nagnjenje. Malika, ki v resnici ljubi njega in ji je mladi fi\xc4\x8dfiri\xc4\x8d karseda zoprn, zbe\xc5\xbei, preve\xc4\x8d je srame\xc5\xbeljiva, da bi lahko razodela svojo ljubezen; zaupa se hi\xc5\xa1ni Ne\xc5\xbeiki, pa tudi njej ne pove imena izvoljenca. Ser\xc4\x8de sku\xc5\xa1a v pogovoru z varovanko spraviti stvari na \xc4\x8disto. Maliko je sram, da bi kot \xc5\xbeenska prva spregovorila, na ovinkast na\xc4\x8din mu daje vedeti, da je izvoljenec on sam, toda varuh je ne razume, preskromen je, da bi pomislil nase. Pogovor prekine Ropotec mlaj\xc5\xa1i, po njegovem prepri\xc4\x8danju je stvar gotova, Malika da ga sr\xc4\x8dno ljubi, \xc4\x8de pa ga neprijazno zavra\xc4\x8da, je to samo \xc5\xbeenska muha, ki bo hitro minila. S svojo domi\xc5\xa1ljavo samozavestjo prepri\xc4\x8da tudi stare dva, ker pa je Malika videti hudo nezadovoljna, vsi trije napeto razmi\xc5\xa1ljajo, kaj ji je; Ser\xc4\x8de, ki je \xc5\xbee precej nejevoljen nad mladim domi\xc5\xa1ljavcem, rad privoli v razgovor, za katerega ga po Ne\xc5\xbeiki prosi varovanka._NEWLINE_2. dejanje: Srame\xc5\xbeljivost Maliki brani, da bi varuhu rekla jasno besedo, zato si sku\xc5\xa1a pomagati s pismom, ki ga narekuje varuhu: v njem pa kot svojo ljubezen popi\xc5\xa1e njegove lastne odlike. Toda vse zaman, varuh se iz opisa ne spozna, pismo veli poslati Ropotcu mlaj\xc5\xa1emu. Malika obupana zbe\xc5\xbei, misle\xc4\x8d, da jo varuh zani\xc4\x8duje, Ne\xc5\xbeika pa sklene, da je dovolj teh skrivalnic, da bo svoji gospe izvila skrivnost. Njeno vme\xc5\xa1avanje zadevo dokon\xc4\x8dno zaplete, saj zdaj ka\xc5\xbee, da je Malikin izvoljenec Ropotec. Malika je prisiljena, da spregovori, zavrne ob Ropotca, Ser\xc4\x8de pa kon\xc4\x8dno doume, da si njegove skrite, zatirane \xc5\xbeelje usli\xc5\xa1ane; deklici ponudi zakon in ta ga sre\xc4\x8dna sprejme.'